Document ID: 32006L0061

32006L0061
L 206/12
JURNALUL OFÍCIAL AL UNIUNII EUROPENE
DIRECTIVA 2006/61/CE A COMISIEI
din 7 iulie 2006
de modificare a anexelor la Directivele 86/362/CEE, 86/363/CEE și 90/642/CEE ale Consiliului privind conținuturile maxime de reziduuri de atrazin, de azinfos-etil, de ciflutrin, de etefon, de fention, de metamidofos, de metomil, de paraquat și de triazofos
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide din și de pe cereale (1), în special articolul 10,
având în vedere Directiva 86/363/CEE a Consiliului din 24 iulie 1986 privind stabilirea de conținuturi maxime pentru reziduurile de pesticide de pe și din produsele alimentare de origine animală (2), în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (3), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (4), în special articolul 4 alineatul (1) litera (f),
întrucât:
(1)
Pentru cerealele și produsele de origine vegetală, inclusiv fructele și legumele, conținuturile de reziduuri reflectă utilizarea cantităților minime de pesticide necesare pentru a asigura o protecție eficientă a plantelor, aplicate astfel încât cantitatea de reziduuri să fie cât mai redusă posibil și acceptabilă din punct de vedere toxicologic, având în vedere în special protecția mediului și protecția consumatorilor, ținând cont de aportul alimentar estimat. Pentru produsele de origine animală, conținuturile de reziduuri reflectă consumul de către animale al cerealelor și produselor de origine vegetală tratate cu pesticide, luând în considerare, după caz, consecințele directe ale utilizării medicamentelor de uz veterinar. Conținuturile maxime de reziduuri (CMR) comunitare exprimă limita superioară a cantităților din aceste reziduuri care se pot găsi în produse, în cazul în care producătorii au respectat bunele practici agricole.
(2)
CMR stabilite pentru pesticide sunt revizuite în mod constant și se modifică astfel încât să fie luate în considerare noile informații și date. Acestea sunt stabilite la limita inferioară de determinare analitică, atunci când utilizările autorizate de produse fitosanitare nu au ca rezultat conținuturi de reziduuri de pesticide detectabile pe sau în produsele alimentare, când nu există o utilizare autorizată, când utilizările care au fost autorizate de statele membre nu au fost susținute de datele necesare sau când nu au fost susținute cu datele necesare acele utilizări din țările terțe care atrag după sine prezența unor reziduuri pe sau în produsele alimentare care pot fi puse în circulație pe piața comunitară.
(3)
Comisia a fost informată că poate fi necesar ca, pentru mai multe pesticide, CMR să fie revizuite pe baza noilor informații disponibile cu privire la toxicologie și expunerea consumatorilor. Comisia a solicitat statelor membre raportoare în cauză să elaboreze propuneri de revizuire a CMR comunitare. Aceste propuneri au fost prezentate Comisiei.
(4)
Expunerea consumatorilor pe durata vieții lor sau pe o scurtă perioadă de timp la pesticidele prevăzute de prezenta directivă, prin intermediul produselor alimentare, a fost revizuită și evaluată în conformitate cu procedurile și practicile curente din Comunitate, având în vedere liniile directoare publicate de Organizația Mondială a Sănătății (5). Este necesar ca, pe această bază, să se stabilească CMR noi, care vor exclude orice expunere inacceptabilă a consumatorilor.
(5)
În cazul în care este justificat, expunerea acută a consumatorilor la pesticidele menționate anterior prin intermediul oricărui produs alimentar care poate conține reziduuri a fost estimată și evaluată în conformitate cu procedurile și cu practicile curente din Comunitate, având în vedere liniile directoare publicate de Organizația Mondială a Sănătății. Concluzia este că prezența unor reziduuri de pesticide la niveluri egale sau mai mici decât CMR nu va avea efecte toxice pronunțate.
(6)
Partenerii comerciali ai Comunității au fost consultați prin intermediul Organizației Mondiale a Comerțului asupra noilor CMR, iar observațiile lor privind aceste conținuturi au fost luate în considerare.
(7)
Prin urmare, anexele la directivele 86/362/CEE, 86/363/CEE și 90/642/CEE ar trebui modificate în consecință.
(8)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Anexa II la Directiva 86/362/CEE se modifică în conformitate cu anexa I la prezenta directivă.
Articolul 2
Anexa II la Directiva 86/363/CEE se modifică în conformitate cu anexa II la prezenta directivă.
Articolul 3
Anexa II la Directiva 90/642/CEE se modifică în conformitate cu anexa III la prezenta directivă.
Articolul 4
(1) Statele membre adoptă și publică actele cu putere de lege și actele administrative necesare pentru a se conforma prezentei directive până la 20 ianuarie 2007. Statele membre comunică de îndată Comisiei textele actelor respective, precum și un tabel de corespondență între acestea și prezenta directivă.
Statele membre aplică aceste acte de la 21 ianuarie 2007.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 5
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 6
Prezenta directivă se adresează statelor membre.
Adoptată la Bruxelles, 7 iulie 2006.

Labels: 20
3
17
6